Kapers jaag met honde wegDie vermiste honde, Sebastian, ŉ Dalmatiese kruising, en Stevie Wonder, ŉ beagle-kruising. (Foto: Verskaf) ŉ Blommeboer van Pretoria is desperaat om haar honde op te spoor nadat kapers sowat ŉ week gelede met dié brakkies in haar Honda Jazz weggejaag het. Tania Henkel (40) was op 3 Mei na haar huis in Moreletapark op pad toe die voorval omstreeks 16:50 by die M57- en Moonlightweg-aansluiting in Olifantsfontein aan die Oos-Rand plaasgevind het. Sy werk in dié omgewing en ry die pad elke dag saam met haar viervoetige kamerade. Tania Henkel is tans na haar honde opsoek. (Foto: Verskaf) Henkel het by ŉ stopteken stilgehou toe twee gewapende mans haar motor genader het. Hulle het ŉ vuurwapen op Henkel gerig en haar gedwing om uit die voertuig te klim. Sebastian, ŉ Dalmatiese kruising, en Stevie Wonder, ŉ beagle-kruising, was oudergewoonte op die agtersitplek. “Die kapers wou aanvanklik hê ek moet saam met hulle ry, maar ek het geweier. Ek het stadig uit die motor geklim terwyl ŉ vuurwapen op my kop gerig was. Ek het hulle gesmeek om my nie seer te maak nie en hulle het gesê ek kan gaan. “Ek het gesê my honde is nog in die kar en hulle wou hê ek moes die honde uithaal. Ek het die honde geroep, maar om een of ander rede wou hulle nie uitspring nie. Ek verstaan nie hoekom nie en skop myself elke dag dat ek hulle nie gedwing het nie. Die kapers het toe met hulle in die voertuig weggejaag.” Die vermiste honde, Sebastian, ŉ Dalmatiese kruising, en Stevie Wonder, ŉ beagle-kruising. (Foto: Verskaf) Henkel sê sy is uiters dankbaar dat haar sewejarige seuntjie nie ook in die motor was nie. “Nes die honde is hy gewoonlik ook saam met my. Genadiglik was hy nie dié dag in die kar nie.” Henkel sê sy mis haar honde, wat ook soos haar kinders is, elke dag. Sy hoop dat die gemeenskap haar in haar soektog na hulle sal kan help. Die opsporingstelsel in haar voertuig wys dat die kapers in die rigting van Tembisa gery het. Die laaste sein wat die opsporingstelsel opgetel het, was op die hoek van Brian- en Majubastraat. Enigeen met inligting kan Henkel op 083 654 5663 skakel.